Forslag til RÅDETS AFGØRELSE om Fællesskabets holdning i forbindelse med en ændring af protokol nr. 3 om definitionen af begrebet "produkter med oprindelsesstatus" og om metoderne for administrativt samarbejde til Euro-Middelhavs-interimsassocieringsaftalen mellem Det Europæiske Fællesskab og Den Palæstinensiske Befrielsesorganisation PLO til fordel for Vestbredden og Gaza-stribens Palæstinensiske Myndighed

(forelagt af Kommissionen)

BEGRUNDELSE

1. Oprindelsesreglerne er nødvendige, for at Fællesskabets frihandelsaftaler med dets handelspartnere kan fungere korrekt. Oprindelsesreglerne er ikke uforanderlige, men skal kunne tilpasses de politiske og økonomiske krav i det frihandelsområde, hvor de anvendes.

2. Ifølge oprindelsesprotokollen til Euro-Middelhavs-interimsassocieringsaftalen med PLO anvendes no-drawback-bestemmelserne fra den 1. januar 2000.

3. Den Palæstinensiske Myndighed har anmodet om, at den periode, hvor anvendelsen af no-drawback-bestemmelserne er suspenderet, forlænges med 6 år.

4. I betragtning af Palæstinas særlige politiske situation samt de økonomiske forhold vil anvendelsen af no-drawback-bestemmelserne få en negativ indflydelse på eksporten. Dertil kommer, at de øvrige omkringliggende arabiske lande endnu ikke skal anvende disse bestemmelser [1]. Der er således tale om at sikre Palæstina samme behandling som de øvrige arabiske lande i området.

[1] Ifølge den associeringsaftale, Jordan undertegnede med Fællesskabet i november 1997, skal no-drawback-bestemmelserne anvendes 4 år efter aftalens ikrafttræden. Ifølge den associeringsaftale, Fællesskabet skal undertegne med Egypten, finder en delvis anvendelse af bestemmelserne sted efter en periode på 6 år, mens en fuld anvendelse af bestemmelserne først finder sted efter yderligere 6 år.

5. Det forekommer derfor berettiget, at den periode, hvor anvendelsen af no-drawback-reglen er suspenderet, forlænges med virkning fra den 1.1.2000 indtil den 1.1.2006 i overensstemmelse med Den Palæstinensiske Myndigheds anmodning.

Kommissionen anmoder således Rådet om at fastlægge den fælles holdning, der skal forelægges Det Blandede Udvalg, der er nedsat i forbindelse med interimsassocieringsaftalen.

2000/0126 (ACC)

Forslag til RÅDETS AFGØRELSE om Fællesskabets holdning i forbindelse med en ændring af protokol nr. 3 om definitionen af begrebet "produkter med oprindelsesstatus" og om metoderne for administrativt samarbejde til Euro-Middelhavs-interimsassocieringsaftalen mellem Det Europæiske Fællesskab og Den Palæstinensiske Befrielsesorganisation PLO til fordel for Vestbredden og Gaza-stribens Palæstinensiske Myndighed

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 133,

under henvisning til forslag fra Kommissionen,

under henvisning til Euro-Middelhavs-interimsassocieringsaftalen om handel og samarbejde mellem Det Europæiske Fællesskab på den ene side og Den Palæstinensiske Befrielsesorganisation (PLO) til fordel for Vestbredden og Gaza-stribens Palæstinensiske Myndighed på den anden side [2], og

[2] EFT L 187 af 16.7.1997, s. 3.

ud fra følgende betragtning:

Ifølge artikel 37 i protokol nr. 3 til associeringsaftalen kan Det Blandede Udvalg træffe afgørelse om at ændre bestemmelserne i denne protokol -

TRUFFET FØLGENDE AFGØRELSE:

Den holdning, som Fællesskabet skal indtage i Det Blandede Udvalg, der er nedsat i henhold til artikel 63 i Euro-Middelhavs-interimsassocieringsaftalen mellem Det Europæiske Fællesskab på den ene side og Den Palæstinensiske Befrielsesorganisation (PLO) til fordel for Vestbredden og Gaza-stribens Palæstinensiske Myndighed på den anden side, i forbindelse med en ændring af protokol nr. 3 om definitionen af begrebet "produkter med oprindelsesstatus" og om metoderne for administrativt samarbejde til aftalen, baseres på udkastet til Det Blandede Udvalgs afgørelse, der er vedlagt denne afgørelse.

Udfærdiget i Bruxelles, den [...].

På Rådets vegne

Formand

BILAG

EURO-MIDDELHAVS-INTERIMSASSOCIERINGSAFTALEN

om handel og samarbejde mellem Det Europæiske Fællesskab på den ene side og Den Palæstinensiske Befrielsesorganisation (PLO) til fordel for Vestbredden og Gaza-stribens Palæstinensiske Myndighed på den anden side

Udkast til

DET BLANDEDE UDVALGS AFGØRELSE NR. ...... AF.....

om ændring af protokol nr. 3 om definitionen af begrebet "produkter med oprindelsesstatus" og om metoderne for administrativt samarbejde

DET BLANDEDE UDVALG HAR -

under henvisning til Euro-Middelhavs-interimsassocieringsaftalen om handel og samarbejde mellem Det Europæiske Fællesskab på den ene side og Den Palæstinensiske Befrielsesorganisation (PLO) til fordel for Vestbredden og Gaza-stribens Palæstinensiske Myndighed på den anden side, undertegnet i Bruxelles den 24. februar 1997, særlig artikel 37 i protokol nr. 3, og

ud fra følgende betragtninger:

(1) Ifølge bestemmelserne i artikel 14 i protokol nr. 3 kan der for materialer uden oprindelsesstatus, der anvendes i fremstillingen af produkter med oprindelsesstatus i Fællesskabet eller Vestbredden og Gaza-striben, ikke indrømmes godtgørelse af eller fritagelse for told af nogen art fra den 1. januar 2000.

(2) Den Palæstinensiske Myndighed har anmodet om, at den periode, hvor anvendelsen af bestemmelserne i artikel 14 i protokol nr. 3 er suspenderet, forlænges med 6 år.

(3) Vanskelighederne i forbindelse med den økonomiske udvikling på Vestbredden og Gaza-striben og behovet for at styrke de nuværende bestræbelser på at fremme den industrielle udvikling i disse områder berettiger denne anmodning.

(4) Der er et ønske om ikke at diskriminere Vestbredden og Gaza-striben i forhold til de omkringliggende arabiske lande -

TRUFFET FØLGENDE AFGØRELSE:

Artikel 1

I protokol nr. 3 om definitionen af begrebet "produkter med oprindelsesstatus" og om metoderne for administrativt samarbejde foretages følgende ændringer:

Artikel 14, stk. 6, affattes således:

"6. Bestemmelserne i denne artikel finder anvendelse fra den 1. januar 2006 og kan efter fælles aftale tages op til ny behandling."

Artikel 2

Denne afgørelse træder i kraft den 1. januar 2000.

Udfærdiget i Bruxelles, den [...].

På Det Blandede Udvalgs vegne

Formand

FINANSIERINGSOVERSIGT

1. foranstaltningens betegnelse

Forslag om ændring af protokol nr. 3 om definitionen af begrebet "produkter med oprindelsesstatus" og om metoderne for administrativt samarbejde i Euro-Middelhavs-interimsassocieringsaftalen mellem Det Europæiske Fællesskab og PLO.

2. Budgetpost

[kap. 12, art. 120]

3. retsgrundlag

Traktatens artikel 133

4. beskrivelse af foranstaltningen

4.1 Foranstaltningens generelle formål

At give Vestbredden og Gaza-striben mulighed for fortsat at suspendere bestemmelserne om forbud mod godtgørelse af eller fritagelse for told.

5. finansielle virkninger

For Fællesskabet betyder den fortsatte suspension af anvendelsen af no-drawback-bestemmelserne, at der ikke skal opkræves told på tredjelandsmaterialer, der i Fællesskabet medgår ved fremstillingen af de færdige produkter, som udføres til Vestbredden og Gaza-striben, hvor de er omfattet af en toldpræferenceordning. (Det modsatte gør sig også gældende, men har ingen konsekvenser for de egne indtægter).

Fællesskabets samlede eksport til Vestbredden og Gaza-striben androg 67 421 050 ECU i 1998 og 61 515 750 EUR i 1999.

De væsentligste eksportvarer er maskiner henhørende under kapitel 84 og køretøjer henhørende under kapitel 87 for henholdsvis 23 187 000 og 19 804 000 ECU i 1998 og 15 226 140 og 25 211 470 EUR i 1999.

Ifølge oprindelsesreglerne kan der anvendes tredjelandsmaterialer i disse to produkttyper op til maksimalt 40% af det færdige produkts værdi.

Tolden på dele fra tredjelande (40%), som medgår ved fremstillingen af produkter henhørende under disse kapitler, beløber sig i gennemsnit til 2% for kapitel 84 og til 6% for kapitel 87.

Tabet af egne indtægter gælder hovedsagelig produkterne henhørende under kapitel 84 og 87 og kan anslås til henholdsvis

1998:

- 185 496 ECU [2% af (40% af 23 187 000)]

- 475 296 ECU [6% af (40% af 19 804 000)]

1999:

- 121 809 EUR [2% af (40% af 15 226 140)]

- 605 075 EUR [6% af (40% af 25 211 470)]

Tabet af egne indtægter for hvert af de kommende 6 år bliver således omkring 1 000 000 EUR.